לפני שנתיים קיבלתי ליומולדת מתנה: ערכה שכוללת קרם פנים ליום, ללילה וסרום.
זה לא שלא הייתה לי שגרת טיפוח לפני כן, רק שהיא כללה בעיקר שטיפת פנים להורדת האיפור כשהיה מה להוריד- וזהו.
לא קרמים, בטח שלא לפי חלוקה ליום ללילה ומה זה סרום בכלל?
אני זוכרת את הפעם הראשונה שאמא שלי קנתה לי מי פנים בריח ורדים משגע (אני זוכרת את הבקבוק והריח עד היום), ולימדה אותי מול המראה איך לנקות את הפנים כל יום ולמה זה כל כך חשוב. אני חושבת שהתמדתי בזה עד שאותו בקבוק נגמר בערך.
בגיל 15 ארגנו לי מסיבת הפתעה ליומולדת. לפני זה, כששאלו אותי מה אני רוצה לקבל במתנה, אמרתי לכולם “איפור”.
בשנה האחרונה הרגלי הטיפוח והאיפור שלי עשו קאמבק.
מפה לשם, ממצב שיש לי מייקאפ אחד, פודרה, סומק ושני אודמים – עברתי למצב שיש לי אוסף איפור שלם, ומחלב פנים של ביוטי קר שלא השתמשתי בו מעולם עברתי למצב שיש לי לפחות 3 סוגים של מי פנים, מסירי איפור בשלל צבעים וקרמים לכל שעה ביום כולל ארבע אחר הצהריים.
יצא לי לדגום לא מעט מוצרים חדשים (לפחות לי) בתקופה האחרונה, והחלטתי להקדיש לכך פוסט – כי יש מוצרים שהפתיעו אותי לטובה ויש כאלה שלא הבנתי על מה הבאזז ואולי אחסוך לכם את עגמת הנפש.
עור הפנים שלי מעורב עם נטייה להברקת יתר בקיץ, ולכן יותר משמחתי לגלות שגרנייה הוציאו קרם פנים חדש שאמור לתת מענה לבעיה הזו.
הקרם במרקם ג’ל מעניק אפקט קצת מקרר לעור הפנים, נספר במהירות שיא ואכן סופח את כל הברק שכל כך מעיק בקיץ.
בתור מישהי שמאוד סובלת מכך שהאיפור שלה יורד במהירות שיא אני יכולה להעיד שקרם הפנים הזה מאוד עוזר בפתרון הבעיה: העובדה שהקרם מעניק לעור שלי מרקם מאט עוזרת לאיפור “להידבק” ולהישאר לאורך זמן רב יותר. פעם ראשונה מזה זמן רב שבסוף יום הגעתי הביתה ועדיין ראו שהתאפרתי בבוקר. אותי זה מאוד שימח.
בהמשך לבעיית עמידות האיפור שצויינה בפסקה הקודמת, במשך שנים חיפשתי את המייק-האפ המושלם שישרוד על הפנים שלי יום שלם. ניסיתי את כל טווחי המחירים, ממוצרי דראגסטור, דרך מותגי איפור יוקרתי ועד איפור מקצועי. בכל פעם חשבתי שמצאתי את האחד, אבל אחרי תקופה נדמה היה שהעור שלי “התרגל” וחוזר חלילה.
הפעם החלטתי לנסות את הצמד החדש של לוריאל – בעקבות המלצה חמה של קולגה.
את הפריימר קניתי קודם, וניסיתי אותו בשילוב עם קרם הפנים של גרנייה כבסיס, ועם מייקאפ של רבלון. התוצאה הייתה מעולה!
המראה שהתקבל אכן היה מאט, הפריימר מחליק את העור גם במראה וגם בתחושה, והשילוב של שניהם עזר למייקאפ לשבת על הפנים טוב יותר ולאורך זמן.
באופן מוזר, דווקא כשניסיתי לשלב את הפריימר עם המייקאפ מאותה סידרה, הרגשתי שהאפקט פחות עובד והעמידות לא מדהימה – אבל בפריימר התאהבתי ועליו אני לא מוותרת.
בפקודת הטרנד הלוהט של העונה, יצאתי לחפש שפתוני מאט ורצוי עמידים.
מאחר ואני חובבת איפור זול, לא יכולתי שלא לנסות את שפתוני המאט הנוזליים של אסנס – ונחלתי אכזבה.
לא בגלל שהם מייבשים לי את השפתיים כמו שאר השפתונים העמידים, פשוט בגלל שבעיניי כל קשר בין הכתוב למציאות הוא מקרי בהחלט.
בפעם האחרונה שחשבתי שיש לי ריסים מרשימים אני חושבת שהייתי בת 6. די מהר הבנתי שריסים ארוכים הם נחלתם של הגברים במשפחה (כן, אני יודעת, עולם אכזר) ושאני נשארתי עם שאריות בדמות ריסים דלילים וקצרים.
לאורך השנים – כמו שכבר קלטתן – ניסיתי והחלפתי מגוון רחב של מסקרות. למען האמת, אני לא זוכרת שאי פעם הייתה לי מסקרה קבועה ותמיד החלפתי וניסיתי הכל מהכל בחיפושים אחרי האחת.
לכן ההבטחה להעצמת נפח הריסים קנתה אותי וחשבתי שאני חייבת לפחות לנסות.
אז כן, לטעמי היא כן מאריכה ומעניקה נפח, אבל מודה שעדיין קצת קשה לי עם הרעיון של למרוח כל כך הרבה שכבות, ולרוב אני משתמשת בבסיס הזה בימים שבהם בא לי ממש להשקיע, או בהזדמנויות חגיגיות.
בניגוד לכשלון בסעיף הקודם – השפתון הזה הוא הצלחה מסחררת בעיניי.
אני מאוד אוהבת את סדרת קולור סנסשיונאל של מייבלין, וסדרת גווני המאט פשוט מושלמת.
אמנם אין שום הבטחה לכך שמדובר בשפתון עמיד, רק שפתון מאט בעל צבע עז שמעניק תחושת לחות. הכל נכון, רק שכבונוס גיליתי שהוא אכן עמיד באופן יוצא דופן, שרד עליי גם אחרי אוכל ושתיה – ובניגוד לשפתונים העמידים הנוזליים לא מייבש את השפתיים אפילו קצת. אה כן, והאריזה שלו בעיניי גם ממש יפה.
אפשר לומר שהוא די הפייבוריט שלי לעונה, הצבע שלו ורוד קיצי מושלם, ועכשיו רק נשאר לי להשיג את חמשת הגוונים האחרים מהסדרה.
אלה התובנות שלי משולחן האיפור להיום.
יש לכן המלצות או אכזבות ממוצרים מסויימים שניסיתן?
שתפו אותי בתגובות.